Rozhlasová hra – najreprezentatívnejší žáner rozhlasovej umeleckej tvorby.
Rozhlasové hry: Archív EXTRA
Utorok 25.12.2018,
Ivica Ruttkayová: Volám sa Mária. Volám sa Mária je netradičná vianočná komédia o tom, čo sa môže diať, keď päť Márií čaká na jedného Jozefa. Štyri z nich – jeho dcéra, manželka, matka a milenka sa stretnú na nemocničnom oddelení, kde dôjde k neočakávaným udalostiam. Vedené piatou Máriou – zdravotnou sestrou prekonávajú strastiplnú cestu z nemocnice von – ale kam vlastne? Pôvodnú rozhlasovú hru Volám sa Mária naštudovali Božidara Turzonovová, Lucia Vráblicová, Dominika Morávková, Edita Borsová a Henrieta Kolláriková. Súčasťou hry je spev týchto herečiek a originálne hudobné kompozície Matúša Wiedermanna. Ako inšpiráciu autorka scenára Ivica Ruttkayová priznáva jednak Lorcovu hru Dom Bernardy Alby , Beckettovo Čakanie na Godota, ale aj mexické telenovely typu Jednoducho Mária. Prostredie nemocnice pre dej vybrala, pretože práve tu sa často rozhoduje o živote a smrti. Čas Vianoc je obdobím , kedy máme príležitosť premýšľať o živote a jeho hodnotách a o nádeji , ktorú všetci tak veľmi potrebujeme. Pod realizáciu rozhlasovej hry sa podpísali: dramaturgia Ján Šimko, réžia Adama Hanuljak, hudobná dramaturgia Katarína Bielčíková a Matúš Wiedermann, technické spracovanie Ľubica Olšovská.